Line Barfod (EL), 2002-11-27:
Tak for debatten.
Både ministeren og et par af ordførerne var inde på, hvorfor i alverden Enhedslisten fremsætter dette forslag igen. Men som man jo kunne høre i debatten, så har Socialdemokratiet bevæget sig lidt og er nu mere positiv og vil se nogle redegørelser for, hvordan det nuværende system fungerer.
Og når vi så ser de redegørelser, kunne det jo være, at Socialdemokratiet støttede forslaget, og så kunne det jo være, at vi på et tidspunkt kunne opnå flertal.
Godt nok vil Dansk Folkeparti jo ikke stemme for de forslag, de støtter, før de får lov af regeringen, men det kunne jo være, at de så en dag kunne blive presset til alligevel at støtte de forslag, de går ind for.
Jeg skal da lige understrege over for Dansk Folkeparti, at der ikke står noget om, at det skal have finanslovvirkning i 2003, og da Dansk Folkeparti mig bekendt endnu ikke har indgået finanslovforlig for 2004, så behøver finanslovforliget ikke at forhindre Dansk Folkeparti i at stemme for et forslag, som man støtter. Så er der flere, der har været inde på det her med, at det er urimeligt, at sådan et forslag vil betyde, at de rigeste forældre får mest ud af det.
Det skal ikke være størrelsen af ens pengepung eller ens forældres pengepung, der er afgørende, og det skal vi finansiere solidarisk over skatterne.
På samme måde som med folkeskolen kan man jo også sige, at de rigeste forældre får mest ud af, at det er gratis, at børnene går i folkeskolen, men der er da heldigvis ingen, der har foreslået at indføre brugerbetaling for folkeskolen for de rigeste af forældrene.
På samme måde mener vi altså, at med hensyn til sundhedsvæsenet skal hele sundhedsvæsenet være gratis for alle.
Det er jo historiske tilfældigheder, der afgør, hvilke dele af sundhedsvæsenet der er brugerbetaling på, og hvilke der ikke er brugerbetaling på, og der ønsker vi altså, at det hele skal være frit for alle.
Vi starter så med børnene, fordi vi her mener, det er allervigtigst, at man ikke er afhængig af sine forældre og deres indkomst.
Vi har jo i det sidste stykke tid diskuteret en del omkring den sociale arv, og hvad man kan gøre for at modvirke
den sociale arv.
En væsentlig del af det at modvirke den sociale arv er jo, at man ikke hele tiden bliver udstillet som værende en del af dem, der ikke har det lige så godt som de andre.
Og hvis man hver gang, man har behov for nye
briller
og behov for særlig medicin osv.
skal op på socialkontoret og søge om det, skal udfylde lange ansøgninger, skal have en sagsbehandler til at grave ned i økonomien, om det nu også kan være rigtigt, at man ikke selv har kunnet spare op til brillerne, for man jo godt har vidst, at barnet blev større og dermed havde behov for nogle større briller, så er det altså ikke sjovt, og det er ikke den måde, man fremmer, at alle er lige og har en bedre mulighed for at bryde den negative sociale arv.
Derfor håber vi, at det på et tidspunkt kan lykkes os at sikre, at alle børn har de samme muligheder og ikke skal på socialkontoret og søge.
Hvor pengene skal komme fra, er der mange, der også har spurgt om.
Vi skal gerne endnu engang pege på, at man kan tage pengene fra de multinationale selskaber.
Man kunne også tage pengene fra Nordsøolien.
Der er nok at tage af, hvis man vil have en god velfærd.
Vi vil gerne tage det fra dem, der har mest, så det skal ikke være det, der forhindrer, at forslaget bliver vedtaget.
Men vi ser frem til de redegørelser, som Socialdemokraterne har bedt om, og så håber vi, at det på et tidspunkt lykkes os at opnå det flertal, der ser ud til at tegne sig i fremtiden.
Men tak for debatten.